Keld Albrechtsen (EL), 2004-02-05:
Jeg kan sige umiddelbart i forlængelse af den debat om efterlønnen, at jeg synes, Det Radikale Venstre skal notere sig, at hvis Det Radikale Venstre efter et valg ønsker at indgå i en regering, og hvis den regering stemmemæssigt her i Folketingssalen bliver afhængig af Enhedslistens stemmer, så kan Det Radikale Venstre godt glemme alt om nedskæringer på efterlønnen.
Det synes jeg bare man skal notere sig.
Det har vi prøvet en gang under en regering med deltagelse af Det Radikale Venstre, og jeg synes ikke, der er nogen grund til at gentage det eksperiment. Men jeg vil vende tilbage til forespørgslen.
Jeg bliver nødt til at sige til statsministeren, at selv om vi jo godt kan være enige om, at det kan være en fornuftig og faktisk flot idé at have en Velfærdskommission, så er vi jo meget tæt på at være på det punkt, hvor vi må konstatere, at den Velfærdskommission, som regeringen har nedsat, tyder på at blive et forpjusket projekt på et helt urimeligt grundlag.
Jeg vil godt forklare lidt nærmere, hvorfor jeg synes det.
Forpjusket, fordi det ikke har nogen tidsramme og det hviler på et uigennemsigtigt grundlag.
Selv om man siger, at alt er åbent, ved vi jo i virkeligheden dybest set kun, at det formentlig er et skalkeskjul for gennemførelsen af dybe nedskæringer på folkepension og efterløn og andre ting.
Dernæst har vi jo hørt, hvordan hr. Kristian Thulesen Dahl gjorde alle tænkelige bestræbelser og krumspring for at fralægge sig ethvert ansvar for det projekt, som jo ikke kunne foregå uden hans billigelse.
Det er interessant, at man inden for regeringsblokken ikke engang kan konstatere en entusiastisk opbakning fra alle tre partier bag det her projekt. Så det er jo i virkeligheden et meget snævert projekt, som kun regeringspartierne selv i virkeligheden ønsker, og som Dansk Folkeparti ganske vist holder hånden over, men det er, fordi partiet er dybt afhængigt af regeringen og formentlig frygter et valg og derfor lader regeringen gøre, som den selv vil, samtidig med at de forsøger at fralægge sig ansvaret.
Når jeg siger, at det er på et urimeligt grundlag, er det, fordi der er to forudsætninger, som man har fastlagt for det her arbejde, som overhovedet ikke holder stik.
Den ene
forudsætning er, at man skal fastholde regeringens skattestop til evig tid.
Det er en urimelig forudsætning, alene af den grund at statens økonomi jo før eller senere vil bryde sammen, hvis man fastholder regeringens særlige udgave af skattestoppet.
Derfor vil selv den nuværende regering på et eller andet tidspunkt være nødt til at opgive sit eget skattestop.
Det ved jeg godt at finansministeren aldrig ville indrømme, i hvert fald ikke på nuværende tidspunkt, men det er teknisk set skruet sådan sammen, at det ikke kan opretholdes for tid og evighed.
Det ville ødelægge statens økonomi fuldstændig.
Den anden helt urimelige antagelse, som er bygget ind i det arbejde, er, at selve udviklingen i befolkningssammensætningen, dette, at der bliver lidt flere ældre i befolkningen, skulle udgøre en stor byrde og være et kæmpe problem.
Det er en fuldstændig urimelig antagelse.
Tværtimod findes der det problem, at regeringen i stigende grad har problemer med at skabe beskæftigelse her i samfundet, fordi man læner sig tilbage.
Der findes ikke nogen ældrebyrde.
Der er overhovedet ikke noget problem ved at finansiere det, hvis man vel at mærke satsede på forskning og arbejdspladser.
Men det gør man ikke.
Tværtimod nedlægger man den vedvarende energi; man nedlægger den økologiske omstilling; man nedlægger arbejdspladser - nu kan jeg se, at miljøministeren er kommet til stede, og han har personlig den stolte andel i det projekt at fyre hundredvis af medarbejdere hvert eneste år.
Så regeringens bidrag til løsningen af problemerne er at sikre, at arbejdsløsheden stiger måned for måned.
Og så bliver der i hvert fald ikke nogen velfærd finansieret i fremtiden, det er da stensikkert. Derfor er vi glade for, at SF i dag har rejst den her forespørgselsdebat.
Den er højst nødvendig.
Hvordan opretholder vi et samfund med gode velfærdsydelser
til alle?
- og så sammenholde dem med regeringens projekt, hvor statens økonomi langsomt og støt og roligt kvæles, mens velfærdsordningerne tilsvarende afvikles.
Men det ønsker man ikke fra regeringens side.
Man ønsker en kommission, som kommer med et politisk bestillingsarbejde, hvor man så på et senere tidspunkt kan gå ud og sige til befolkningen, at det jo desværre er nødvendigt at skære folkepensionen i strimler; det er jo desværre nødvendigt at afvikle efterlønnen, og hvad man ellers vil komme og sige.
Det vil Enhedslisten under ingen omstændigheder medvirke til.